
Analizirajući vrijeme u kojem živi Frankl kao ključni problem uočava 
čovjekovo ophođenje s pitanjem smisla. Bude li frustrirana »volja za 
smislom« tako što se ovo pitanje zanemari ili potisne, odnosno pokuša li 
se zaobići nadomjestkom kao »voljom za užitkom«, za moći ili samoost- 
varenjem, čovjek se dovodi u situaciju »egzistencijalnog vakuuma« i na- 
pokon »noogene neuroze«. Značajne poticaje razvoju logoterapije i egzis- 
tencijalne analize Frankl vidi u analizi čovjekova stanja filozofa egzisten- 
cijalističkog usmjerenja, čije misli nailaze na potvrde kliničke prakse. Lo- 
goterapija i egzistencijalna analiza ne vidi svoj rad iscrpljen psihotera- 
peutskom pomoći, nego uočava potrebu preventivnog djelovanja, i to na 
poseban način kroz odgoj. 


Ključne riječi: odgoj, logoterapija, egzistencijalističke filozofije, inten- 
cionalnost, volja za smislom, vrednote, egzistencijalni 
vakuum 


U svojim uvodima u logoterapiju i egzistencijalnu analizu Frankl uvi- 
jek nanovo naglašava kako psihoterapija mora posjedovati senzibilnost za 
događanja čovjeka u vremenu i okružju u kojima živi, jer »svako vrijeme 
ima svoje neuroze i zato potrebuje njemu primjerenu psihoterapiju« 
(Frankl 2000, 11). Frankl na taj način započinje svoje razračunavanje s 
psihoterapijama do svojega vremena, na poseban način s mislima S. Freu- 
da i zatim A. Adlera (usp. Frankl, 1992, 32ss.). Frankl im kod toga ne od- 
riče značajan doprinos u senzibilnosti i terapiji patologija njihova vre- 
mena, zbog čega su uostalom i doživjeli uspjeh: Freud je pravilno dijag- 
nosticirao neurotično ophođenje sa seksualnošću kao ključ smetnji svo- 
jega vremena, a Adler slično ophođenje s društvenom stvarnošću, no 
društvo i pojedinac su u permanentnom razvoju i promjenama, što omo- 
gućuje s jedne strane prevladavanje jednih problematika, ali jednako tako 
može pospješiti izbijanje drugih. Prema Franklu, suvremeni se čovjek, is- 
tina, oslobodio društvenog i kulturnog pritiska potiskivanja libida, ali tada 

otkriva da mu, za razliku od “nižih' vrsta, zadovoljenje nagona ne govori 
što valja u životu činiti i/ili kako postati sretan. Jednako tako, zbog eko- 
nomskih i socijalnih promjena, gubitak tradicije, koja je u prijašnjim vre- 
menima usmjeravala djelovanje, stvara u čovjeku današnjice osjećaj praz- 
nine i izgubljenosti, i on više ne zna koji je cilj i smisao onoga što čini. Tu 
prazninu kod suvremenog čovjeka, koja karakterizira djelovanje, a ono je 
ključni segment određenju egzistencije, Frankl naziva »egzistencijalnim 
vakuumom« (usp. Frankl, 1998, 24s.). 

Kad se na osjećaj praznine duže vrijeme ne obraća pažnja ili ako se iz 
kojeg razloga »potiskuje« (Fabry, 1979), odnosno ako se čovjekova »volja 
za smislom« frustrira, postoji opasnost formiranja »noogene neuroze« 
(usp. Frankl, 1999, 141ss.). 

Dakle, prema Franklu je osnovni problem čovjeka današnjice u osje- 
ćaju besmisla, odnosno očajničkoj potrazi — svjesnoj ili nesvjesnoj — za 
vrijednostima odnosno smislom u životu (usp. Langle, 1985, 84s.). 

Frankl smatra da traženje vrednota odnosno smisla u životu nužno 
karakterizira čovjekovu egzistenciju: ono mu je »prirođeno«!; jednako 
mu je tako, po njegovoj ljudskoj naravi, dan instrumentarij, »organ smis- 
la«, a to je »savjest«, koji nepogrešivo ukazuje na one vrednote koje mu 
se u svakom trenutku čovjekove specifične životne situacije nude i pozi- 
vaju ga na ostvarenje (usp. Titze, 1988, 33). Kao posljedica pronalaženja i 
ostvarenja vrednota, onda kad su vrednote postale za čovjeka smisao, osje- 
ćaj zadovoljstva i ispunjenja etablira se sam od sebe (usp. Frankl, 1997a, 
73s., Kiihn, 1988, 150s.). 

U analizi čovjekova stanja današnjice — uz vlastita iskustva života i 
kliničke prakse — Frankl se osjeća potpomognut mislima posebno filozofa 
egzistencijalističkog usmjerenja: neke od njih izravno citira, drugima se 
posredno služi ili ih slobodno interpretira (usp. Fizzotti, 2001, 48, Bruz- 
zone, 2003a, 296). U njihovim će djelima prije svega tražiti moguće kli- 
ničke implikacije u ophođenju s čovjekom koji traži ili je izgubio smisao u 
životu, tj. nema više osjećaj smisla života. 

Iako je Frankl svoj rad usredotočio uglavnom na zahvat psihotera- 
peutskog tipa, lako je uočiti da bi logoterapija i egzistencijalna analiza 
trebala biti koncipirana prije svega kao preventivni odnosno promotivni 
postupak. U ovaj kontekst valja uobličiti govor o odgojnom procesu kao o 
pomoći mladom čovjeku u njegovom osobnom suočavanju svijeta i druš- 
tvene stvarnosti u koju je usađen. Već po sebi kritičan u odnosu na prom- 


! Pripadnici Jungove škole vide u Franklovoj volji za smislom neku vrst »arhetipske 
čežnje« i time potvrđuju intuiciju da bi ona mogla biti prirođena. (Wirtz i Zčbeli, 1995, 330). 

jenu svojega položaja u društvu, koju sa sobom donosi njegov sveobu- 
hvatni rast i razvoj, mlada će osoba uvijek nanovo preispitivati smisao 
vlastita djelovanja i osjećat će potrebu njegova valjanog usmjerenja (ci- 
lja), a to su vrednote. Društvo odnosno ekonomija u tom mu pogledu ne 
olakšavaju situaciju: rad i koncepcija ekonomije u vrijeme globalizacije 
pripremaju ga na uniformirani ulazak u proces što uspješnijeg poslovanja 
i profita, a zauzvrat mu nude potrošnju i stvaranje novih potreba kao cilj 
djelovanja. Potrošnja i potrebe u tom kontekstu moraju biti pitanje tren- 
da, moraju biti fleksibilne i mijenjati se što je češće moguće, jer su u službi 
proizvodnje, tj. profita (usp. Casella, 2003, 185). Ovakav će jedan dinami- 
zam nužno izbjegavati pitanje nečeg trajnog, a to znači: vrijednosti po 
sebi za koje bi se valjalo založiti, jer energiju može “korisnije uložiti u 
produktivni rad. Uz ovaj socijalno-ekonomski faktor valja uočiti i onaj 
drugi; naime onaj niz frustracija inherentnih procesu rasta i razvoja. Na 
poseban način valja ovdje istaknuti strah suočavanja sa životnom situaci- 
jom koja je u stalnoj mjeni, dojam permanentno pokretnog, besciljnog, 
nepredvidivog i nekontroliranog, što mladoj osobi pruža dodatnu — osob- 
nu — legitimaciju barem trenutnim zadovoljstvima, shvaćenima kao neku 
vrst predaha i/ili nagrade za podnesene napore.? Na taj se način stvara 
rascjep odnosno otuđenje: s jedne je strane to ekonomija i društvo kao iz- 
vor sredstava za život, ali i frustracije, a s druge je strane to mali, “svoj“ 
svijet trenutnog, materijalnog i konzuma. Jedna od jakih reperkusija od- 
nosno pokazatelja novonastale dihotomije na socijalnom planu je soci- 
jalna i politička neosjetljivost i neangažiranost mladih osoba, sve do eks- 
tremnih slučajeva zatvaranja u vlastiti svijet uz pomoć droge, alkohola i sl. 
Ovakva jedna situacija nužno dovodi smanjivanju osjetljivosti, zaravnje- 
nju (gotovo svih) osjećaja odnosno potrebi njihovih sve većih amplituda. 
S njima jednako trpi i osjetljivost za promatranje vlastite egzistencijalne 
situacije: ono što Jaspers nazva potrebom svakog čovjeka za filozofira- 
njem (usp. Jaspers, 2000b, 67). Frankl će zato, a onda i njegovi sljedbe- 


2 Potvrde ozbiljnosti situacije dolaze iz kliničke prakse: suvremeni čovjek, a posebno 
je to često slučaj s mladima, trpi od nedostatka inicijative i interesa; čini mu se kao da živi u 
nekoj vrsti bestežinskog prostora. I baš kao što se dogodi astronautima, u takvom stanju — 
ako dodatno ne opterećuju muskulaturu — neminovna je atrofija mišića. 


Za Frankla život bez tenzija nije samo nerealan, nego je jednako tako i opasan — rekli 
bismo baš kao i bestežinsko stanje za astronaute: život mora biti doživljen kao niz uravno- 
teženih napetosti koje ne valja izbjegavati, nego ih shvatiti kao poziv, izazov — zov situacije u 
kojoj se nude vrednote za ostvarenje, i gdje život postavlja pitanje i traži odgovor (»koperni- 
kanski obrat«), a to je odgovornost (usp. Frankl, 1998, 74). Frankl će zato prispodobiti život 
struni violine koju ne valja potpuno opustiti, ali isto tako ju ne valja ni previše napinjati; tek 
dobro napeta struna daje ugodan zvuk. 

nici, ukazivati na nužnost razvijanja i njegovanja ove potrebe, jer ju je ne- 
moguće ičime nadomjestiti. Pa ako društvo i pojedinac snose posljedice 
koncepcije ekonomije na »noetičkom« planu, nužno će biti — uz ostalo i u 
okviru odgojnih intervenata — staviti akcente na one sadržaje i procese 
koji stimuliraju senzibilnost za egzistencijalna pitanja čovjeka odnosno za 
pitanje vrednota i smisla u životu. U taj će se proces morati uključiti 
strukture koje per definitionem vrše odgojnu ulogu, a to su obitelj i škola, 
ali jednako tako i grupe utemeljene na interesu i svjetonazoru, uključu- 
jući vjerske i političke organizacije (usp. Biller, 1995, 483s.). 


1. Svijet mladih i počeci logoterapije 


Povijesno gledano, počeci su logoterapije usko vezani uz svijet mla- 
dih. Slijedeći inicijativu H. Sauera koji osniva Centre za pomoć mladim 
osobama u psihičkim i moralnim poteškoćama u Njemačkoj, Frankl kao 
mladi student medicine s entuzijazmom proširuje takvu vrst djelatnosti na 
Austriju. Zahvaljujući senzibilnosti odgovornih na bečkom Sveučilištu za 
ovaj sve učestaliji društveni fenomen, te Franklovim napisima po različi- 
tim novinama, predanim zalaganjem i organizatorskim sposobnostima, 
od 1927. pa nadalje niče čitav niz »Jugend-Beratungs-Stellen« u Austriji, 
ali ubrzo i preko njezinih granica, tako da Frankl već 1933. govori o oko 
3700 mladih osoba koje su se okoristile njihovim uslugama, od kojih je on 
sam vodio 900, te nizu uspješno zaključenih slučajeva psihoterapijskih 
savjetovanja, i to sa širokom paletom problematika: seksualnih i obitelj- 
skih, neuroza i psihoza, do poteškoća u akademskim prestacijama, eko- 
nomskim poteškoćama i čisto medicinskim pitanjima, a posebno ga oku- 
piraju česti slučajevi suicida i pokušaja suicida (usp. Frankl i Fizzotti, 
2000, 8s.). Kao pozadinu ovih problematika ubrzo otkriva sumnju mladih 
ljudi u smisao njihova života odnosno u osjećaju besmislenosti i preziru 
prema životu, i onda kad je on ekonomski situiran. Od vremena studija, 
pa sve do deportacije u koncentracijske logore, Frankl kroz svoju svako- 
dnevnu praksu samo potvrđuje početnu intuiciju: smisao u životu za čo- 
vjeka je od egzistencijalne važnosti, a pitanje osjećaja ispunjenosti i zado- 
voljstva zbog ispunjenja vrednota ne poznaje dobne granice. 

Logoterapija i egzistencijalna analiza pokazale su se plodnom bazom 
odgojnim znanostima (usp. Bruzzone, 2001, 25). Tako 1959. K. Dienelt 
sistematizira Franklove misli vrijedne pažnje pedagoga, a radovi se na 
tom području intenziviraju osobito pred kraj prošlog tisućljeća, posebno u 
Italiji zaslugama E. Fizzottija i udruge »ALAEF«, čije osnivanje potiče 
sam Frankl. Ti će radovi pokazati, kako je logoterapija i egzistencijalna 

analiza daleko više »preventivan« odn. »promotivan«, smijemo reći »edu- 
kacijski« postupak koji će već u korijenu sanirati potrebe za »reaktivnim« 
interventima, dakle za psihoterapijom u užem smislu riječi. 


Rad s problemima mladih ljudi svraća pozornost intelektualnih kru- 
gova i otvara još mladom Franklu mogućnost komuniciranja s prominent- 
nim osobama s područja medicine odnosno psihijatrije i filozofije onoga 
vremena: Maxom Schelerom, Karlom Jaspersom i Ludwigom Binswange- 
rom, uz profesore matičnog sveučilišta: Karla Biihlera, Oswalda Schwarza 
i Rudolfa Allersa.“ Oni će uvelike utjecati na Franklovo intelektualno i 
profesionalno formiranje, tako da će on — za razliku od trenda onog vre- 
mena pa sve do u naše vrijeme — pokazivati jak interes za filozofiju 
naglašavajući njezine implikacije za znanosti odnosno psihoterapiju, i on- 
da kad znanstvenik takve izravne veze niječe.“ Godine 1939. sustavno 
suočava ovo pitanje kratkim člankom Filozofija i psihoterapija. Za utemelje- 


3 Izgleda da ovdje valja tražiti i razloge zašto logoterapija i egzistencijalna analiza još 
uvijek nailaze na oporbu u psihološkim krugovima (Austrija, Njemačka) i dugo vremena 
nije bila priznata od strane respektivnih Ministarstva zdravlja; ovdje valja tražiti i razloge 
konačnom prekidu između V. E. Frankla i A. Langlea glede shvaćanja logoterapije kao psi- 
hoterapije u punom značenju te riječi. Ne ulazeći u kompleksnu problematiku, ovdje se isti- 
če samo da je Langle bespravno prisvojio ime egzistencijalna analiza, jer ona po sebi ne po- 
kazuje veze sa izvornim tumačenjem toga naslova, naime, korijenom u egzistencijalističkoj 
struji filozofije. Tome se nasuprot dogodio niz psihoterapija temeljenih na egzistencijalis- 
tičkim postavkama (osobito filozofiji M. Heideggera), kako u Europi (primjerice u Švicar- 
skoj, L. Binswanger), tako i preko Oceana (R. May, I. Yalom, R. L. Laing). Frank, istina, u 
prvo vrijeme razlikuje logoterapiju od egzistencijalne analize, očito pod utjecajem egzisten- 
cijalista, odnosno fenomenološkog pristupa koji se uvodi kao (efikasna) metoda u psi- 
hoterapiju (v. na pr. L. Binswanger, i njegova Daseinsanalyse, s kojim se Frankl dopisuje, 
usp. Bruzzone, 2003a). Pod snažnim utjecajem trenda na psihoterapeutskoj sceni i velikog 
interesa u svijetu za uspješnost logoterapije kao psihoterapije (valja podsjetiti da je Frankl 
bio gost odnosno držao predavanja na 201 sveučilištu u svijetu), rad Frankla i njegovih sljed- 
benika koncentrira se prvenstveno na psihoterapeutski vid logoterapije, to znači onaj reak- 
tivni. Sam Frankl, pod pritiskom dokazivih uspjeha svojeg psihoterapeutskog postupka koji 
se osobito pred kraj života sve više stavljaju u pitanje, i zato svakom novom izdanju koje od 
svojih knjiga dodaje bilješke koje pokazuju objektivnu terapeutičnost logoterapije. Tako se 
pomalo ostavlja po strani egzistencijalna analiza. Doći će do toga da nekad Frankl briše čak 
razlike između ovog pojmovlja (usp. Frankl, 1997, 61). 


4 U svojoj autobiografskoj skici Frankl spominje koliko su ga te osobe — usprkos kriti- 
kama — izuzetno cijenile, uz njegovo ponizno gledanje na svoje uzore (usp. Frankl, 1997b, 
145). 

5 U Internationale Zeitschrift fir Individualpsychologie, 3(1925), 250-252 publiciran je 
Franklov članak pod naslovom: Psychotherapie und Weltanschauung. Zur grundsćitzlichen Kri- 
tik ihrer Beziehung u kojem se on na izričit način suočava s problemom vizije svijeta odnosno 
njezina utjecaja na shvaćanje i impostaciju čovjeka i psihoterapije. Osim u originalu, tekst je 
— među ostalim spisima mladog Frankla — dostupan i na talijanskom jeziku (Frankl, 2000, 
271—29). 

nje egzistencijalne analize“, tvrdeći kako postoji široko područje dodira 
dviju disciplina. Taj je međusobni dijalog ne samo moguć nego i nužan; 
uzimajući za primjer spoznanja psihopatologije, psiholog će ubrzo morati 
priznati, kako sve ljudske fenomene, uključujući i neurotske, nije moguće 
svesti na seksualnost (psihoanaliza) ili na strategije kojima bi se dosegao 
jedan cilj odnosno prilagodba (individualna psihologija), tako da bi pato- 
loška situacija bila — prema prvoj — »ništa drugo do li« pokušaj potiski- 
vanja neželjenih sadržaja odnosno, kako kaže individualna psihologija, 
pokušaj bijega od odgovornosti. Slika čovjeka koju nude oba velika psi- 
hologijska sustava ostaje parcijalna, jer jedna svodi čovjeka na njegove 
projekcije, a svoju zadaću vidi u posvješćivanju tog neurotskog procesa, 
dok druga želi pomoći osobi nanovo preuzeti odgovornost za ono pred 
čim pokušava pobjeći i tako se osloboditi osjećaja manje vrijednosti. Dvije 
su psihologije međusobno komplementarne, no još uvijek ne dohvaćaju 
sveobuhvatnost ljudskog bića. Prava je vizija čovjeka tek ona koja poima 
čovjeka u njegovu tjelesno-psihičko-duhovnom jedinstvu, a to vrijedi jed- 
nako i za (psihički) bolesnu osobu. U tom smislu, nadalje, valja čuvati psi- 
hologiju odn. psihopatologiju od tzv. psihologizma, jer: »2 X 2 = 4 
vrijedi neovisno o tome kaže li to neurotična osoba ili zdrava. Frankl se 
ovom afirmacijom suprotstavlja mentalitetu reduciranja svakog ljudskog 
fenomena na patologiju, zauzimajući se za originalnost i autonomiju du- 
hovne dimenzije čovjeka od bilo koje druge dimenzije. In concreto to 
znači da ne bismo smjeli proglasiti na primjer čitavu umjetnost bijegom 
od stvarnosti ili seksualnosti, iako će umjetnik nekad kroz svoju umjet- 
nost baš to činiti, kao ni svesti strah pred smrću ili tjeskobu pred životom 
u kojem se ne vidi smisao na strah od kastracije odnosno na seksualnu 
problematiku. Od psihoterapeuta se nadalje traži poštivanje posebnosti i 
originalnosti osobe u njezinoj duhovnoj dimenziji, a to uključuje i njezin 
osobni izbor vrednota za koje će se u životu založiti. Psihoterapeut mora 
ostati etički neutralan odnosno pun poštovanja za sustav vrednota osobe 
pacijenta. Samo tako neće prelaziti granice svojih kompetencija namećući 
drugome vlastiti sustav vrednota ili vlastitu viziju svijeta i života. Rad se, 
dakle, jedne psihoterapije — logoterapije — koncentrira na pospješivanje 
svijesti vlastite zadaće i odgovornosti za život odnosno ispunjenje vred- 
nota koje se nude konkretnoj osobi u njezinim specifičnim životnim okol- 


6 Članak u originalu nosi naslov Philosophie und Psychotherapie. Zur Grundlegung 
einer Existenzanalyse. Objavljen je u Schweizerische medizinische Wochenschrift, 69 (1939), 
707—709. Ideje u ovom članku za Frankla ipak nisu potpuno nove. Naime, godinu dana rani- 
je objavljuje u Zentralblatt filr Psychotherapie und ihre Grenzgebiete, 10 (1938), 33-45, članak 
pod značajnim naslovom: Zur geistigen Problematik der Psychotherapie. 

nostima. Samo kroz konkretan doživljaj suodnosa specifičnosti i nepo- 
novljivosti vlastite osobe i životnih okolnosti osoba, kroz doživljaj odgo- 
vornosti, uspijeva razvijati u sebi snage koje mogu biti jače i od neuroze 
koju osoba »ima«, jer je motivirana sviješću o vlastitoj misiji u svijetu i 
svojem specifičnom položaju u njemu. Zadaća je dakle psihoterapije ana- 
lizirati odnosno ukazati na ono što karakterizira čovjekovu egzistenciju, a 
to je da on ima svoje specifično mjesto u svijetu i da je u njemu odgovo- 
ran, na svoj jedinstven i neponovljiv način. To psihoterapeutsko promiš- 
ljanje čovjekove egzistencije unutar svijeta, u svojim dimenzijama eros, 
ethos i pathos — koje Frankl stavlja nasuprot Freudovom pojmovlju eros i 
thanatos — zajednička je s filozofijom, pa će Frankl prepoznavati u filo- 
zofiji njezinu terapeutsku valentnost. 


2. Zajednički interesi egzistencijalističke 
filozofije i V E. Frankla 


Intuicije i razrade antropološke baze svoje psihoterapeutske teorije 
Frankl vidi u utjecajima egzistencijalističkih filozofa koje on sa zahval- 
nošću citira, iako se događa da uzima citate iz njihova konteksta, bez 
izričitog navođenja referencije ili pak ne slijedi do kraja misao osobe na 
koju se poziva. U većini slučajeva pozivanja na druge autore smijemo go- 
voriti o Franklovoj slobodnoj interpretaciji autora koje citira. U okviru 
ovog rada valja nam se zaustaviti na samo nekima od njih koji su zaslužni 
za implikacije logoterapije i egzistencijalne analize na impostaciju u od- 
gojnim znanostima. 


2.1. Filozofsko utemeljenje odgoja Rudolfa Allersa 


Frankl smatra Allersa svojim velikim učiteljem, jer mu je on — kako 
kaže — pomogao uvidjeti granice individualne psihologije i usmjerio nje- 
gov interes na Schelerovu fenomenologiju vrednota (usp. Titze, 1985, 38). 
Ta ga je, uz ostalo i ljudska povezanost, umalo stajala znanstvene karijere, 
kad ga — kratko nakon demonstrativnog raskida Allersa i O. Schwartza s 
Adlerom — Adler isključuje iz društva za Individualnu psihologiju (usp. 
Frankl, 1997b, 148s.). Tako se Franklov interes — baš kao i u njegova 
učitelja Allersa — premješta s početnog entuzijazma punog bavljenja psi- 
hoanalizom i zdušnom suradnjom sa A. Adlerom — na egzistencijalističko 
poimanje čovjeka. S Allersom će Frankl govoriti o transsubjektivnom 
značenju vrednota, upućujući na njihovu objektivnost, uklanjajući se tako 
subjektivizmu što, dakako, ne umanjuje subjektivno odnosno osobno per- 
cipiranje vrijednosti. Frankl će zato Allersa nazvati začetnikom persona- 

lističke psihologije. Oslanjajući se na Allersa, zatim N. Hartmanna i M. 
Schelera Frankl će razraditi »dimenzionalnu ontologiju«, okosnicu antro- 
pološke baze logoterapije i egzistencijalne analize (usp. Frankl, 1996, 123; 
Frankl, 1998, 43; Gould, 1987, 121). 

Budući da je Allers gotovo potpuno zaboravljen na filozofskoj sceni, 
i budući da se do sada pokazao mali interes za ovog velikog Franklovog 
učitelja, neka mi je dopušteno utrošiti nekoliko redaka više u tom po- 
gledu. 

Ono što je Allersa odvratilo od Freuda, a zatim i Adlera, jest znan- 
stveno nedovoljna utemeljenost njihovih psihologija. Kao svjedok, i pro- 
tagonist, snažne evolucije specifičnih saznanja u psihologiji i psihijatriji, 
Allers, a u tome ga Frankl slijedi, uočava anomaliju unutar (pozitivnih) 
znanosti: naime, neke tvrdnje odnosno zaključci, osobito glede čovjekove 
prirode, kontinuiteta i promjenjivosti njegovih osobina, uključujući i ka- 
rakter, zapravo nisu plod znanstvenog istraživanja ili spoznaje na temelju 
kliničke prakse, nego su daleko više izraz jedne implicitne filozofije od- 
nosno ideologije, kako u poimanju same znanosti, tako i čovjeka (usp. Allers, 
1929, 62s.; Allers, 1934, 22s.; Frankl, 2000, 100; Frankl, 1998, 45; Fizzotti, 
1992, 23). Zato se Allers zanima za filozofiju: neophodno je medicinskoj 
psihologiji i psihijatriji pribaviti solidnu filozofsku bazu. To govori u svi- 
jesti da povijest odn. znanost s prijelaza u dvadeseto stoljeće, kako u em- 
pirijskim disciplinama tako i u teorijama, proživljava rapidne i radikalne 
promjene, i Allers upozorava da psihijatar u pogledu shvaćanja problema 
i svojih zadaća odnosno uloge — svjestan on toga ili ne — podliježe izvjes- 
noj filozofskoj antropologiji vremena u kojem živi (usp. Allers, 1934, 18s.). 
Zato će Allers ustati i protiv olakog prihvaćanja filozofija u psihološke 
sustave, osobito ako oni budu na koji način potvrđeni kojim empiričkim 
podatkom. Allers se ovdje distancira od svojih američkih psihijatara koji 
su se — po njegovu mišljenju — pomalo iz pomodarstva, poslužili Heideg- 
gerovom filozofijom, po uzoru na europske kolege, a da Heideggera nisu 
ozbiljno shvatili. On je i inače mnijenja da se previše toga smatra »novim« 
na području znanosti i filozofije, a da to efektivno nije, nego je naprosto 
preoblikovanje starih ili zaboravljenih znanja“, i zato on osobno preferira 
jake filozofske sustave prije razvoja modernih znanosti, posebno grčke i 
srednjovjekovne (usp. Allers, 1929, 99). 


7 Allers će u ovom kontekstu citirati Bernharda von Chartresa, da »mi novi« (misli na 
znanstvenike svog vremena, sebe uključujući) nisu drugo do li patuljci na leđima divova »a 
nešto dalji vidik, koji se nama pruža, zahvaljujemo ne našoj veličini, nego onih ispod nas koji 
nas nose« (Allers, 1934, 10). Frankl će preuzeti ovu sliku od Allersa i sebe usporediti s patulj- 
kom koji je nošen na leđima diva svojih prethodnika u psihologiji (Freud, Adler). 

Nadalje, valja istaknuti kako se Allers deklarira kršćanskim (kato- 
ličkim) humanistom; nekad izgleda gotovo neshvatljivo — barem za naše 
današnje ophođenje u znanstvenim disciplinama — s kakvom lakoćom 
prelazi iz recimo psihijatrije ili odgoja odnosno pozitivne znanosti u teo- 
logiju. Tako će na primjer reći — kao zaključak svojoj raspravi o nastajanju 
ćudoredne osobe* — da zapravo svaki odgoj vodi u krajnjoj liniji najdub- 
ljem problemu, na govor o misteriju odnosno transcendenciji (usp. Allers, 
1929, 309). 

Allers tako postavlja i eksplicira temelje antropološkoj bazi svojega 
psihološkog odnosno psihijatrijskog sustava oslanjajući ih na tri stupa: na 
katolički pogled na svijet, na filozofski sustav imenom philosophia peren- 
nis i na dostignuća modernih psiholoških istraživanja dostignuta znan- 
stvenim metodama, posebno kako ih prikuplja individualna psihologija 
(usp. Allers, 1929, III). 

Za razliku od Frankla, Allers se u svojim djelima na eksplicitan način 
bavi pedagoškim pitanjima, pitanjima evolutivne i diferencijalne psiholo- 
gije.? No, da bi mogao prijeći na ovaj pozitivistički dio promatranja proble- 
matike, Allers će prije toga filozofski utemeljiti znanstvenu disciplinu ko- 
jom se bavi.!? 

Allersov pristup čovjeku polazi od njegova shvaćanja osobnosti. Ta- 
ko on govori o »osobnosti« (»Person« od lat. personalitas) kao jednoj, 
jedincatoj, jedinstvenoj i neponovljivoj i u krajnjoj liniji nedokučivoj!!, ko- 
joj stavlja nasuprot »karakter«, u svojoj biti promjenjiv (usp. Allers, 1935, 
24s.). Njega je moguće prepoznati, odgajati i eventualno korigirati kroz 
ljudsko djelovanje, usprkos granicama koje stavljaju povijesne okolnosti i 
naslijeđene karakteristike (usp. Allers, 1935, 77). Ljudsko je djelovanje, 
dakle, krajnji kriterij prepoznavanja karaktera, jer se kroz njega zapravo 


8 Zanimljivo je istaknuti da ju je dao u tisak »na blagdan sv. Tome Akvinskog, 7. 
ožujka 1929.«, Seksualni odgoj pak daje u tisak na blagdan sv. Benedikta, posvećuje ju jed- 
nom crkvenom prelatu i za tu publikaciju traži crkveno dopuštenje. Jednako je tako za- 
nimljivo konstatirati, kako će kao zadnji razlog protiv očaja i pesimizma navesti činjenicu 
Božjeg stvaranja (usp. Allers, 1929, 34; Allers 1935, 96). 


? Dovoljno je podsjetiti na već spomenutu publikaciju o seksualnom odgoju (Allers, 
1934). 


10 Allers kaže doslovce: ,,Eine Theorie der Erziehung [...] ist nur auf Grund einer um- 
fassenden Lehre vom Wesen des Menschen, einer eigentlich philosophischen Anthropolo- 
gie, moglich. Auch kann eine durchgreifende Kritik irgendwelcher Erziehungssysteme nur 
erfolgen, wenn der anthropologisch-weltanschauliche Untergrund, dem sie je entwachsen, 
aufgedeckt wird» (Allers, 1934, 27). 


1 Treba napomenuti kako Frankl često veže ove pridjeve uz osobnost (usp. Frankl, 
1998, 116; Frankl, 1997b, 88). 

očituje sveobuhvatnost, »jedinstvo« i »cjelovitost« onoga što zovemo ka- 
rakter. 

Izgleda da postoji neka vrst sekventnosti, konsekvencijalnosti od- 
nosno nekih primarnih crta koje vode prema jednom izvjesnom predvidi- 
vom načinu ponašanja. Tako svako pojedino ponašanje — slijedeći raz- 
mišljanje u suprotnom smjeru — može dati naslutiti na izvjesnu primarnu 
karakteristiku kojoj je djelovanje samo konsekvencija (usp. Allers, 1929, 
17). U tom se smislu može definirati odnos karaktera i pojedinačnog dje- 
lovanja: karakter mora biti nešto što će svako pojedinačno djelovanje u 
neku ruku (pomalo) »sadržavati«, ili drugim riječima: to je onaj zajed- 
nički nazivnik koji je moguće prepoznati kao nešto »zajedničko« različi- 
tim djelovanjima. Karakterne crte ipak nije uvijek jednako lako ili teško 
iščitati: neke se očituju relativno brzo i jednostavne su, druge su pak 
višeznačne. Tako na primjer: jedno se ponašanje može na prvi pogled 
činiti izraz dobrote, a da je zapravo plod čiste računice itd. 

No, ne samo što drugi kroz ljudsko djelovanje raspoznaju osobine 
karaktera, nego jednako tako sama osoba razaznaje tko je ona. Jedan 
»Ja« tako prije svega zauzima stav u odnosu na jedan »Ne-Ja«, on se 
okreće nečem drugom od sebe. Djelovanje predstavlja zapravo jedan 
pokret, jedan okret svijetu, i zato je svako djelovanje zapravo jedna rela- 
cija, ophođenje u svijetu: između jednog »Ja« i onoga što on nije (»Ne- 
Ja«) (usp. Allers, 1934, 33). Ta je pak relacija određivana od strane oba 
relata: i jedan i drugi na nju utječu, svaki na svoj specifičan način. Osoba 
kroz djelovanje biva »uklopljena« (eingegliedert) u područja tu-bivstvo- 
vanja, odn. bivstvovanja u relaciji (Seinszusammenhćinge). I tim se relaci- 
jama čovjek ne može oteti, jer je i samo nijekanje djelovanja u odnosu na 
njih neka vrst relacije. Kroz djelovanje — kroz ophođenje — osoba se prika- 
zuje drugima i sebi, kao na nekoj pozornici (usp. Allers, 1934, 19).!? 

Da bi se pak djelovanje uopće dogodilo, mora postojati neka vrst 
nesrazmjera, neke napetosti, a ona se stvara tako što osoba uoči nešto za 
sebe poželjno, jednu vrijednost. Ona može biti tek subjektivne naravi, 


12 Tekst govori otprilike ovako: »Dok se kroz djelovanje čovjek na odgovoran način 
uklapa u objektivnu povezanost (Zusammenhang) bivstvovanja, stvara se, da tako kažem, 
jedna refleksivna slika (kao u ogledalu) na subjektivnoj razini, u tome što kroz djelovanje, a 
osobito nakon njega, čovjek dolazi do spoznaje samoga sebe. Jer kao što ne možemo shvatiti 
(ili doći do spoznaje) jednog drugog čovjeka nego samo kroz njegovo djelovanje i pona- 
šanje, jednako tako nešto odlučujuće ne možemo saznati ni o sebi samima, nego upravo 
kroz (svijest i promatranje) vlastitog stvarnog djelovanja.« I on ovdje citira Evanđelje: »Po 
plodovima ćete ih prepoznati.« — Zapravo je lako u ovim izričajima prepoznati Schelera: 
Spoznaja se sebstva događa kroz ostvarenje djelovanja. Jednako će tako i M. Buber govoriti 
o tome, kako čovjek postaje “Ja* na jednom “Ti' (Buber, 1995, 285.). 

tako da doživljaju vrijednosti ne mora nužno prethoditi jedna objektivna 
vrijednost, ili je pak riječ o subjektivnoj (doživljajnoj) komponenti vrijed- 
nosti. Subjektivni se doživljaj nečeg vrijednog djelovanja temelji na uspo- 
redbi: time što se uspoređuju dvije stvari koje se u isto vrijeme percepciji 
prikazuju dolaze jedna nakon druge odnosno uspoređuju se s nečim upam- 
ćenim, a sada više ne prisutnim (kao na primjer visina dvaju tonova) ili se 
tek predmnijevaju, kao da sadašnje stanje upućuje na još nešto više vri- 
jedno djelovanja, kao da fragmentarno upućuje na ono veće i više, na 
cijelo. Sama spoznaja sadašnje situacije kao manje zadovoljavajuće od 
one koja se predmnijeva, kao više zadovoljavajuća ako se djeluje, ipak 
nužno ne dovodi do djelovanja. Situacija mora za osobu sadržavati neku 
vrst izazova, zova na djelovanje. Nije dakle dovoljna (teorijska) spoznaja 
napetosti u vrijednosti između stvarnog i mogućeg, nego je nužna još i 
treća komponenta: jedan »treba«, »mora se«. Tako se prelazi iz one ne- 
osobne faze u neku vrst poriva (Trieb). Pozivajući se na termin W. 
Gruehna »čin usvajanja« (Aneignungsakt), kad dakle osoba usvoji, po- 
svoji jednu vrijednost, vrijednost bude tako reći utopljena u nju (einver- 
leibt). Od tada vrijednosti — do sada tek mogućnosti —postaju početkom 
djelovanja; osoba osjeti da je vrijednost dotakla osobnu sferu: Tua res agi- 
tu: Tako se uspostavio odnos između osobnosti i situacije koju čovjek 
prepoznaje kao onu koju baš on mora mijenjati (Notwendigkeit der Ande- 
rung). Allers će — aludirajući na Kanta — reći: »Došlo je do individualnog 
kategoričkog imperativa« (Allers, 1929, 28). 

Vrijednosti — uz njihov subjektivni doživljaj — posjeduju svoju objek- 
tivnu stranu i često bivaju ostvarene mimo ili čak i protiv osjećaja, jer 
prihvaćanje vrijednosti nije pitanje ugode, a osjećaj će možda nadoći tek 
kasnije, i to kao posljedica odnosno popratna pojava ostvarenja vrijed- 
nosti zbog njih samih. Ugoda dakle kod ostvarivanja vrijednosti ne može 
biti shvaćena kao cilj djelovanja; cilj je djelovanja »učiniti ono što je valja- 
no«. Allers se dakle distancira od emocionalnog shvaćanja ostvarivanja 
vrijednosti i zastupa neku vrst intelektualističkog stajališta: doživljaj vri- 
jednoga ne spada u područje striktno emocionalnoga, nego o jednoj po- 
sebnoj vrsti spoznaje (usp. Allers, 1934, 32). Frankl će kroz kliničku prak- 
su potvrditi valjanost ove impostacije, naglašavajući kako upravo želja za 
užitkom, želja za moći!? ili za samoostvarenjem dovode osobu u začarani 
krug neuroza (usp. Maslow, 2001, 56). 


13 Frankl predbacuje Adleru upravo ovu vrstu psihologizma. Sam izraz potječe od F. 
Nietzschea, a susrećemo ga još prije Frankla upravo ovdje, kod Allersa (usp. Allers, 1929, 
65s.). 

Na objektivnom planu ne samo da postoje objektivne vrijednosti, 
nego Allers postulira i jednu objektivno vrijedeću hijerarhiju vrijednosti; 
ima naime vrijednosti koje imaju prednost pred drugima i njihov slijed 
ostvarivanja odnosno hijerarhija za sve je ljude obvezujuća (usp. Allers, 
1934, 226s.). Budući da se radi o psihološkom kontekstu govora o vredno- 
tama, Allers se ovdje ne upušta u daljnju raspravu, jer se radi očito o pos- 
tulatu filozofske prirode odn. njegovu deklariranom kršćanskom svjeto- 
nazoru, što ga ovlašćuje govoriti o kršćanskoj ljestvici vrednota. 

Za Frankla bi zasigurno ovakav govor o objektivnoj i za sve vrije- 
dećoj ljestvici vrednota bio korak predaleko; on čak ne govori rado o ne- 
koj stupnjevitosti unutar vrijednosti, sav zauzet oko sposobnosti savjesti 
(»organa smisla«) da prepozna u određenoj vremensko-prostornoj prilici 
izazov vrijednosti. Frankl, izgleda, izbjegava uopće govor o hijerarhiji 
vrijednosti i daleko mu je draže govoriti o njihovim kategorijama; one se 
čovjeku nude na ostvarenje, i on prihvaća njihov izazov ne samo u što je 
moguće većem broju, nego mu valja ostvarivati vrednote iz koliko je mo- 
guće više njihovih kategorija. Izgleda da bi govor o hijerarhiji vrijednosti 
za Frankla u neku ruku umanjio fleksibilnost u percipiranju vrijednosti 
koje se nude. Sve ovo naravno ne znači da u svakom trenutku i svakom 
svojom odlukom osoba ne stvara neku vrst hijerarhije vrijednosti koje 
mora izvršiti, ali ta hijerarhija mora ostati i dovoljno fleksibilna iz već 
navedenog razloga. 

Valja se još nakratko osvrnuti na Allersovo viđenje slobode odnosno 
njezina odnosa prema volji. Allers je svjestan ograničenja koje stavlja bi- 
ološki, psihološki i socijalni kontekst, no on ovdje prelazi granice znanosti 
is nevjerojatnom lakoćom dodaje i teološko fundiranje granica slobode, a 
to je istočni grijeh odnosno čovjekova sklonost prema zlu (usp. Allers, 
1929, 36s.). No, Allers će ovdje učiniti značajnu distinkciju: postoji slo- 
boda na psihološkom planu, i ta je ograničena, i postoji jedna druga vrst 
slobode o kojoj Allers govori u njezinoj korelaciji s voljom. Volja pak 
nadilazi psihološku kategoriju (karakter) i funkcija je osobe (persona) te 
zato »sloboda kao psihološka funkcija nije slobodna, daleko je više slo- 
bodna osoba [persona] kao takva« (Allers, 1929, 37). I ovdje smijemo po- 
vući paralelu s Franklom: on će naime govoriti o duhovnoj ili noetičkoj 
dimenziji, o moći duha na suprotstavljanje (Trotzmacht des Geistes, usp. 
Frankl, 1998, 124; Frankl, 1992, 129), a iz čega će zaključiti na dvije speci- 
fično ljudske sposobnosti: samo-distanciranje i samo-transcendenciju (usp. 
Frankl, 1999c, 191). 

2.2. Etika vrijednosti Maxa Schelera 


Zahvaljujući R. Allersu, Frankl upoznaje filozofiju M. Schelera čija 
etika vrijednosti postaje okosnicom logoterapije i egzistencijalne analize 
(usp. Fizzotti, 2001, 51; Bruzzone, 2003a, 299). Kroz kritiku psihologis- 
tičke koncepcije ljudskog fenomena, pod utjecajem E. Husserla, Scheler 
preispituje osobiti položaj ljudske osobe u odnosu na bilo koje drugo biće, 
i zaključuje da ona ne može biti svedena na razum, nego — promatrajući 
ljudsko djelovanje — uočava niz intencionalnih i smislenih čina (usp. Sche- 
ler, 1954, 399s.). Oni su vođeni principom koji Scheler zove duhom, je- 
dinstvenim i osobnim, a njegove su karakteristike egzistencijalna neovis- 
nost od organskoga, slobodna i osobna odluka, odrješitost, specifičan 
način gledanja na stvari, način opažanja izvornih fenomena i sadržaja tu- 
bivstvovanja, voluntivni i emotivni čini kao dobro, ljubav, kajanje, oboža- 
vanje itd. (usp. Scheler, 1966, 375.). 

Scheler će definirati osobu kao središte djelovanja, jer se ona svijesti 
prikazuje kao nešto sasvim originalno i nesvedivo na čin opažanja od- 
nosno refleksije. To ne-refleksivno je bitak u svojoj esenciji, bitak kakav 
jest sam u sebi, i u jasnoj je razlici od ostalih bivstvenih stupnjeva. I 
Frankl će istaknuti kako se egzistencija ne može pojaviti kao objekt pred 
očima subjekta, nego je uvijek ono što stoji iza svakog mišljenja; ona je 
subjekt (usp. Frankl, 1998, 261). To će mu omogućiti definiciju egzisten- 
cije — iako relativno jednostranu — kao onu koja izlazi iz sebe i okreće se 
osobama ili stvarima odnosno zadaćama koje ima izvršiti, jer je zahvalju- 
jući duhovnoj dimenziji sposobna distancirati se od same sebe i sebe trans- 
cendirati (usp. Frankl, 1997b, 160). Kad Frankl govori o specifično ljud- 
skome onda uvijek misli na njegovu temeljnu orijentiranost na ono što 
čovjeka nadilazi i k sebi privlači (usp. Frankl, 1973). Frankl će tako za- 
jedno sa Schelerom istaknuti neovisnost duhovnoga u odnosu na ogra- 
ničenosti koje čovjeku postavlja njegova biološka, psihološka i socijalna 
dimenzija (usp. Frankl, 1999b, 17). 

Analizirajući svijest Husserl uviđa da je ona okrenuta svijetu, što 
znači da ona sebe transcendira i okreće se prema svijetu. Zato postoji 
konstitutivna veza između svijesti i svijeta koji je intencionalan. Scheler 
razvija ovu Husserlovu intuiciju i pokazuje, kako intencionalna veza svi- 
jesti i svijeta nije samo logične, nego može biti emotivne prirode, uteme- 
ljene na osjećaju i vrijednostima, imajući u vidu one doživljaje intencio- 
nalnosti koji izmiču logičnosti, a da zato nisu manje autentični. Red i za- 
konitosti ovih doživljaja jednako su precizni, određeni i moguće ih je pro- 
suđivati koliko i one koji upravljaju logikom i matematikom (usp. Scheler, 
1954, 2685.). 

Doživljajnu intencionalnost ne valja shvatiti na subjektivistički način, 
kao da bi vrijednosti zadobivale takvu svoju kvalitetu kao plod interakcije 
sa subjektom, a njihovo ostvarivanje od strane subjekta kao (primarno) 
traženje zadovoljstva, kao što bi naučavao hedonizam (usp. Metcalf, 2000, 
8). Kvaliteta vrijednosti je nešto objektivno i nepromjenljivo, i zato vrijed- 
nosti nije moguće stvoriti, ni uništiti ih, one opstoje neovisno o bilo kojoj 
njihovoj organizaciji ili njihovu doživljavanju od strane subjekta i subjekt 
ih traži zato što je svjestan njihova objektivnog dobra: tražit će njihovu 
realizaciju neovisno — a nekad i protiv — osjećaja ugode. Mogli bismo reći 
da oni za Schelera predstavljaju neku vrst svijeta za sebe, kojem se osoba 
na neki način može približiti, osobito preko spontanih i najviših akata 
emocionalne intencionalnosti, a to su ljubav i mržnja, ali ga nikada do 
kraja istražiti ni doživjeti, jer sfera vrijednosti prelazi okvire njezinog (a 
posebno trenutnog) doživljaja (usp. Scheler, 1954, 259). 

Ako slijedimo definiciju osobe kao središta djelovanja moguće je 
shvatiti, zašto Scheler odbija subjektivističko odnosno hedonističko shva- 
ćanje intencionalnosti: osoba bi na taj način težila jednoj vrijednosti zbog 
osjećaja ugode — ne vrijednost, nego bi ugoda bila razlog njezine inten- 
cionalnosti. Intencionalni akt pretpostavlja uvijek jedan objekt kojem teži 
jedan subjekt, a on bi u slučaju traženja ugode padao opet na sam subjekt. 
Teorija traženja ugode, kao konačnog cilja intencionalnosti, zapravo one- 
mogućuje intencionalnost kao ljudski čin. Princip ugode koji teži zadovo- 
ljenju potreba, a paralelno s njime princip homeostaze (težnja otklanja- 
nju svake napetosti), svaki na svoj način, jesu okrenuti prema samoj osobi 
i na posljetku vode k ravnodušnosti, zaravnjenju u intencionalnom aktu 
odnosno istovjetnosti svih ciljeva djelovanja. Naime, objekti se ljudske in- 
tencionalnosti doživljavaju kao međusobno različiti, jer pripadaju različi- 
tom stupnju na ljestvici vrijednosti, pa će zato i ugoda i njezina kvaliteta u 
ostvarivanju jedne vrijednosti biti različite. Kod principa ugode, budući 
da baš ona postaje ciljem intencionalnosti, ni jedan se objekt ne može iz- 
dvojiti kao bolji ili poželjniji od drugog, jer je ugoda uvijek ista. Kao 
posljedica prihvaćanja principa ugode kao principa ljudske intencional- 
nosti implicitno se kaže da je svejedno što čovjek čini, jer konačni je cilj 
ipak i samo njegovo zadovoljenje. 

Zajedno sa Schelerom Frankl govori o čovjeku kao otvorenom pre- 
ma svijetu. On naglašava, kako ljudska egzistencija znači zapravo: ex-sis- 
tere, izlazak iz samog sebe — ona je dakle nužna okrenutost onome što nije 
osoba sama. To će za Frankla značiti da princip ugode niječe kvalitetu 
bilo kojoj vrijednosti, što protuslovi zdravom ljudskom iskustvu. Ugoda 
ne može biti ciljem čovjekova djelovanja, nego ju valja smatrati tek poslje- 

dicom, kolateralni efekt njegove orijentiranosti na jedan zadatak ili po- 
svećivanje jednoj osobi odnosno orijentiranosti na ostvarenje vrednota.!“ 

Kao i Scheler, Frankl govori o stupnjevitosti među vrijednostima, i 
one se prema Franklu mogu grupirati u tri kategorije (usp. Frankl, 1998, 
81s:, Fizzotti, 1992, 40; Kiihn, 1991, 14): 

1. vrednote stvaranja koje se ostvaruju kroz kreativno djelovanje, 

2. vrednote doživljaja kojima se smisao otkriva u kognitivnom i emo- 
tivnom dohvaćanju smisla koji je netko drugi ostvario, kao što je to jedno 
umjetničko djelo (slika, glazba itd.) ili pak doživljaj prirode; vrhunac je 
pak vrednote doživljaja za Frankla ljubav, a glavna joj je karakteristika to 
što osoba dopušta (gotovo pasivno) da vrednota na njega djeluje, 

3. vrednota zauzimanja stava — ova je kategorija najuzvišenija, i uvi- 
jek dostupna osobi, za razliku od ostalih dviju; ona se osobito očituje u 
trenucima nezaobilazne patnje (kao recimo bolest na smrt), a ni u tom 
času, prema Franklu, čovjek nije postao potpuno neslobodan i njegov 
život nije još uvijek besmislen; njegova se sloboda sastoji u aktivnom prih- 
vaćanju (ili odbijanju) životne situacije — ovdje smijemo govoriti o psi- 
hoterapeutski iznimno valentnom Franklovom dostignuću, osobito za pa- 
cijente koji postaju svjesni vlastite dosadašnje metafizičke lakomislenosti, 
kako ju je nazvao Scheler,!'* no, ovu kategoriju valja proširiti na sve situa- 
cije, kad osobi valja donositi odluke, uključujući dakle i odgoj. 

Frankl smatra da je nužno ostvarivati što je moguće više smislova u 
životu, jer je njihova prisutnost u životu vremenski vrlo ograničena. Jed- 
nom prošla, više se ne vraća. Ali jednako je tako važno prihvaćati od- 
nosno biti osjetljiv za sve kategorije vrednota i ne se fiksirati na samo ne- 
kima odnosno samo na jednoj kategoriji vrijednosti. 


2.3. Egzistencija koja se odlučuje Karla Jaspersa 


Frankl ističe zasluge Jaspersa za razvoj logoterapije i egzistencijalne 
analize; ovdje se događa ono što Jaspers naziva Existenzerhellung (Jaspers, 
1965, 648; Frankl 1997a, 61; Spiegelberg 1985, 59). Prije svega valja is- 
taknuti, kako se i Jaspers distancira od Freudova shvaćanja psihologije, a 


14 Usp. Frankl, 1992, 16. Posljedice prihvaćanja principa ugode moguće je klinički 
dokumentirati. Na emblematičan ih je način opisao kod smetnji u spolnom životu, ali 
odavde mu nije bilo teško zaključiti na neurotski mehanizam koji pokreće krivo shvaćanje 
intencionalnosti. Frankl će opisati bolesnu situaciju kroz tzv. reaktivne neuroze (usp. Frankl, 
1999c, 95ss.). 


15 Kao što je to osoba prepuštena drogi, seksualnoj razuzdanosti itd. Tek blizina smrti 
odnosno jednog jakog preokreta u životu — gdje sam život bude stavljen u pitanje — posvješ- 
ćuje pitanje smisla u životu i smisla života (usp. Frankl, 1998, 209). 

s njime pretenzije svake druge partikularne znanosti na Totalwissen: ono 
prouzročava ne samo dojam neophodne ispravnosti jedne znanstvene 
tvrdnje, nego daje dojam i njezine sveobuhvatnosti: iz partikularnog se 
znanja stvara teorija (usp. Jaspers, 1965, 645; Jaspers, 2000b, 115; Jaspers, 
2003, 96s.). Posljedica takvog shvaćanja znanost svodi čovjeka na samo 
neku od njegovih dimenzija, gubeći iz vida čovjeka u njegovoj cjelovitosti; 
zadaća je zato filozofije nanovo usmjeriti pogled na ljudsku egzistenciju u 
njezinoj specifičnosti (usp. Jaspers, 1965, 634). 

U ovom kontekstu valja istaknuti razliku shvaćanja egzistencije iz- 
među Heideggera i Jaspersa. Za Heideggera je egzistencija ono što pos- 
toji, prisutnost, odnosno ona je bačenost i prisila u okvir prostora i vre- 
mena. Za Jaspersa egzistenciju ne karakterizira prije svega prisiljenost na 
tu-bitak, nego daleko više prisutnost kojoj je moguće nadilaziti situaciju 
krhkosti i prolaznosti vlastite imanentnosti (usp. Jaspers, 2003, 140; Jas- 
pers, 1965, 635; Frankl, 1996, 227).!5 Budući da sama sebe nije stvorila, ne 
može ni tražiti u sebi vlastito utemeljenje: ono je nadilazi, nego nužno 
upućuje na transcendenciju, čiji je ona dar (usp. Jaspers, 2000b, 65; Jas- 
pers, 1965, 638; Frankl, 1996, 200). Ljudsko je tu-bivstvovanje zato nužno 
utemeljeno na okrenutosti izvan sebe. I ovdje postaje jasna veza Frank- 
love i Jaspersove misli: čovjekovo se ostvarenje i njegovo konačno od- 
ređenje događa jedino kroz realiziranje zadaća u svijetu (smislova u živo- 
tu) i nikako kroz realiziranje samoga sebe. I kao što je egzistencija dar, 
život valja shvatiti prije svega kao zadaću koju valja izvršavati u svakom 
trenutku, neovisno o težini ili ograničenjima koje situacija, njegova bio- 
loška i psihološka dimenzija sa sobom nose (usp. Jaspers, 2000b, 58). 
Jedino se na taj način čovjek opire pesimizmu u odnosu na vlastitu situa- 
ciju tu-bivstvovanja. Da čovjek valja shvatiti život kao zadaću, obojica će 
autora istaknuti kao jedini nosivi motiv vrijedan življenja i u ekstremnim 
životnim situacijama (usp. Jaspers, 2003, 133; Frankl, 1997b, 160). U 
tome se dakle sastoji osvjetljavanje egzistencije o kojoj govori Jaspers: 
ukazati na široko polje mogućnosti koje se čovjeku pružaju za ostvarenje i 
predstavljaju za njega izazov, za čije mu se prihvaćanje valja odlučiti. 
Budući da je život specifičan, jer se odnosi uvijek na konkretnu i ne- 
ponovljivu osobu, jednako je tako zadaća jedinstvena i neponovljiva: nije 
jedinstvena za sve i nije nepromjenljiva u vremenu; ona uvijek slijedi 
jedinstvenu i neponovljivu osobnost u jednako takvim njezinim životnim 
okolnostima (usp. Jaspers, 2000b, 154). Frankl će u tom kontekstu reći 


16 Heidegger će se sa svoje strane konfrontirati s Jaspersovim mislima, pišući komen- 
tar na Jaspersovu Psihologiju svjetonazora (usp. Heidegger, 1996, 1-46.). 

zajedno sa Jaspersom da je ljudsko postojanje u tome da se stalno od- 
lučuje na to što će biti (usp. Jaspers, 2003, 191; Frankl, 1998, 120; Frankl, 
1999b, 16), a čovjek je uistinu on »kroz stvari koje učini svojima« (Jas- 
pers, 2003, 179; Frankl, 1997b, 38), odnosno u tome »da se daje drugima« 
(Jaspers, 2000b, 150; Frankl, 1999c, 172). Na taj način čovjek dolazi i do 
istine, jer se ona očituje prije svega u komunikaciji, a osoba spoznaje 
svoju egzistencijalnost kroz susret s drugom egzistencijom (usp. Jaspers, 
2000b, 156; Frankl, 1997a, 136). 

Kroz prihvaćanje izazova zadaće čovjek otkriva »zašto« života; on će 
ga shvatiti kao zaduženje, zadaću koju je pozvan izvršiti na najbolji mo- 
gući način. Zato cilj čovjekova htijenja, i napokon cilj života, ne može biti 
on sam, njegovo zadovoljenje ili ugoda, jer ni mogućnosti koje pruža život 
nisu uvijek takve. No, upravo se u graničnim situacijama, uključujući 
smrt, najjasnije očituje specifičnost ljudske egzistencije, u kojoj ona u pot- 
punosti biva osvijetljena (usp. Jaspers, 2000a, 130; Jaspers, 2003, 149; 
Frankl, 1998, 108s.). 


2.4. Filozofija dijaloga Martina Bubera 


U Franklovim djelima nemamo u prvo vrijeme eksplicitnih naznaka 
misli M. Bubera, no lako je uočljiva slična perspektiva dvaju autora zajed- 
ničke židovske provenijencije, prije svega kroz dijaloško shvaćanje ljudske 
egzistencije. Za Bubera je odnos Ja-Ti nešto neposredno, još prije posre- 
dovanja vanjskih stvari ili pojmova (»temeljna riječ«), toliko da dinamika 
inter-subjektivnosti postaje za njega centralna karakteristika osobnosti, 
sa-sebstvo (Mitsein, usp. Bruzzone, 2003, 21s.). Jednako će tako i Frankl 
istaknuti važnost dijaloga u spoznajnom činu vlastita sebstva, a to je oso- 
bito vidljivo kroz odnos ljubavi: Ja postaje takav u jednome Ti (usp. Bu- 
ber, 1995, 28; Frankl, 1992, 86); i onda samo jedan Ja, koji ima za prvotnu 
nakanu jedan Ti, može integrirati i vlastito Es. (usp. Frankl, 1997a, 248). 

Buber nadalje naglašava kako je čitava stvarnost jedna relacija i 
samo onaj koji stoji u dijalogu participira sa stvarnosti (usp. Buber, 1995, 
61). Neophodno je, istina, krenuti od sebe, ali razlog mora uvijek biti 
nešto ili netko izvan sebe, uključujući i »Ti vječno«, a nikad briga oko sa- 
mog sebe, ljubav prema sebi ili vremenita radost, pa čak ni vječna sreća. 
Konačni razlog svakom ophođenju jest djelo na koje je čovjek pozvan 
ostvariti u svijetu (usp. Buber, 1995, 68). Slične misli nalazimo i kod 
Frankla kad govori o Bogu u podsvijesti (Frankl, 1999b, 47). Uz to ćemo 
naći još sličnih misli: biti čovjek znači prije svega izdići se iznad sebe i za- 
tvorenosti u svoj mali svijet bioloških, psihičkih i socijalnih ograničenosti, 
i transcendirati se kroz ostvarenje vrednota koje su u svijetu (usp. Frankl, 

2000, 110). Time Frankl ukazuje na činjenicu mogućnosti istinskog dija- 
loga između Ja i Ti samo onda, ako se ona odvija u odnosu na /ogos (usp. 
Frankl, 1999d, 54; Frankl, 1999a, 38). 

Oba autora izriču visoko poštivanje u odnosu na pojedinca, kojeg 
smatraju jedinstvenim i neponovljivim. Za Bubera svaka osoba rođena u 
svijetu predstavlja nešto novo, originalno i jedinstveno, što nikad prije 
nije egzistiralo, i budući da je svaki individuum apsolutna novost u svijetu, 
pozvan je ostvariti svoje posebno poslanje (usp. Buber, 1995, 30). Frankl 
će jednako tako reći da osoba ima jedinstven i neponovljiv poziv od strane 
svijeta (vrijednosti odnosno smislova) odgovoriti u odgovornosti na je- 
dinstven i neponovljiv način (usp. Frankl, 1997a, 73; Frankl, 1996, 47). 


2.5. Filozofija kao radikalno preispitivanje Martina Heideggera 


lako se Frankl poziva na Heideggera, kontekst općenitog priziva 
daje naslutiti da ne postoji izričita vezanost logoterapije s Heideggerovom 
filozofijom, iako će oba mislioca na kraju doći do nekih sličnih zaključaka 
(usp. Korger i Polak, 1959; Bruzzone, 2003a, 301). Ne ulazeći u kom- 
pleksnost problematika kojima se bave, ovdje će se izdvojiti tek nekoliko 
afirmacija koje će ukazati na zajednički interes dvojice autora, pod cijenu 
simplifikacije. 

Dolazeći iz Schelerovske tradicije i Frankl smatra fenomenologiju 
dobrim temeljem filozofiji, baš kao i Heidegger. Kod toga treba istaknuti, 
kako Heidegger nadilazi Husserlovu poziciju, a radikalno postavljanje pi- 
tanja ontološke problematike valja shvatiti kao neku vrst obračuna po- 
stavki čitave filozofske tradicije u tom pogledu: ne samo »što jest«, koje je 
pitanje svijesti, nego daleko više koja su njegova neosporna svojstva pre- 
ma kojima se Ja ophodi. Ja može imati svoja svojstva samo ukoliko se 
ophodi prema svojoj egzistenciji, prema svojem tu-bitku (usp. Heidegger, 
1996, 114; Frankl, 1999b, 92). 

Egzistenciji je nužno temeljno transcendentno ophođenje, a to znači 
da ophođenje valja okarakterizirati kao otvaranje, ne kao neku činjenicu, 
nešto što je jednom dano, determinirano i kao takvo fiksirano, nego je 
subjekt uvijek u mjeni odn. perspektivi (usp. Heidegger, 1996, 137). On je 
taj koji ima sposobnost u odgovornosti uvijek se nanovo odlučivati za mo- 
gućnosti ostvarenja, što ga izdiže iznad onoga što je trenutno, jer je nešto 
više od onoga što je trenutno. 

Prepoznajući u sebi mogućnosti ostvarenja, subjekt prepoznaje sama 
sebe i može postati nanovo slobodan jer mu se očituje njegov iskonski 
neograničeni mogući bitak. Čovjeku je moguće izgubiti autentičnost eg- 
zistencije, kad se prepusti stvarima, prilagoditi masi, grupi odnosno neu- 

tralnom i bezličnom, i na taj način prepustiti zaboravu svoju fundamen- 
talu i izvornu slobodu. Napokon ga osjećaj tjeskobe postavlja pred du- 
boko egzistencijalno pitanje; to što ga čini tjeskobnim, potreba za auten- 
tičnom egzistencijom, koja prihvaća u svijesti i slobodi sudbinu koja se 
nudi omogućuje mu aktualiziranje u punini i samosvijesti vlastiti mogući 
bitak (usp. Heidegger, 2001, 126ss.). Imajući u vidu upravo ovu karakte- 
ristiku, a suprotstavljajući se pozitivističkoj, materijalističkoj, psihologis- 
tičkoj odnosno sociologističkoj slici čovjeka, Frankl će se složiti s Heideg- 
gerovom definicijom egzistencije utoliko što je ona ex-sistere, bitak izvan 
odnosno iznad činjenice koja jest, upravo ostvarivanje (neke od) nebroje- 
nih mogućnosti. 

Čovjek odlučuje svakog trenutka ono što jest, u svojoj autentičnoj i 
temeljnoj slobodi odlučivanja i odgovornosti za ono što treba biti. Frankl 
sa svoje strane insistira daleko više na ljubavi kao najvišoj instanciji mo- 
gućeg bitka; u dijalektičkom se susretu subjektu otvaraju mogućnosti i 
moći koje valja ostvariti. Ljubav mu otvara mogućnosti vrijednosti u od- 
nosu na voljenu osobu prema čijem promaknuću je subjekt okrenut. Smi- 
jemo reći da za Heideggera postoji jedno predlogično shvaćanje bitka, 
budući da je njegov smisao već u neku ruku otvoren čovjeku, dok za 
Frankla postoji predlogično shvaćanje vrijednosti, jer svijest i ljubav, sva- 
ka na svoj način, anticipiraju mogućnosti koje još nisu ostvarene, jedna 
prezentirajući ono što je nužno, a druga ono što je moguće. 


2.6. Odgojne metode Sokrata 


Valja nam napokon istaknuti zasluge predstavnika grčke filozofije, 
Sokrata, za razvoj logoterapije i egzistencijalne analize, osobito glede 
njezinih psihoterapeutskih tehnika (usp. Bruzzone, 2001, 40). Frankl će 
Sokratove tehnike poučavanja često primijeniti u situacijama egzistenci- 
jalnog vakuuma kojeg osoba nije svjesna, odnosno onda kad je potreba za 
smislom iz kojeg razloga potisnuta (usp. Frankl, 1997b, 75). 

Po uzoru na Sokrata, Frankl vidi logoterapiju kao susret dviju ravno- 
pravnih osoba, od kojih će jedna drugoj što više pomoći dokučiti vlastitu 
autentičnost kroz spoznaju unutarnje slobode i vlasti nad sobom (en- 
krđteia). Platon kaže da je Sokrat smatrao zadaćom dodijeljenom od bo- 
gova poučavati ljude umjetnosti upoznavanja i preuzimanja odgovornosti 
za same sebe; zato ga smijemo zvati liječnikom duše (usp. Jaspers, 2000a, 
10). U tom smislu treba shvatiti i naslov osnovnog djela V. E. Frankla: 
Arzliche Seelsorge (doslovno: liječnikovo dušobrižništvo). 

Psychoterapćia se odvija kroz didlogos, a to znači kroz niz pitanja i 
odgovora koji zahtijevaju sudioništvo kako učenika tako i učitelja u zajed- 

ničkom traženju istine. Istina, dakle, nije naprosto jednome već dana — 
učitelj ju ne posjeduje a priori, nego se ona ima tek dogoditi u dijalogu, u 
događanju, u »između« (dia); i to tako da će oba tražiti I6gos, smisao, a to 
je u krajnjem značenju: život, spoznaja vlastita digniteta u permanentnom 
traženju uvijek još više dohvatljive istine (usp. Jaspers, 2000a, 11). Frankl 
će sa svoje strane reći da svaki dijalog, ako ne uključuje govor o smislu, 
ako nije usmjeren na jedan /ogos, vodi u prazno (usp. Frankl, 1999, 38). 

Sokrat u svojem dijalogiziranju upotrebljava dvije metode rada: iro- 
niju i majeutiku, koje će i Frankl za logoterapiju jednako tako učiniti pro- 
duktivnima. Ironija je osnovni princip Franklove tehnike paradoksne in- 
tencije (Frankl, 1999c, 155). Poput Sokrata nekoć, i Frankl se čini nezn- 
alicom i tjera svog sugovornika u krajnost odnosno na uviđaj besmisle- 
nosti njegova trenutnog uvjerenja, koliko ga god on pokušavao učiniti lo- 
gičnim, navodi ga na moguće predrasude i umišljenost u (apsolutnu) 
točnost afirmacije tj. nepobitnost koja je možda tek sporadično valjano 
iskustvo; događa se ono što će kasnija psihologija nazvati procesom gen- 
eralizacije. Konkretno, to može biti neka životna situacija ili činjenica, od 
koje osoba u strahu bježi, sve do te mjere da već i sama pomisao na mo- 
gućnost pojave toga straha u osobi izazove strah, dakle sve do patološkog 
straha pred strahom (Frankl, 1999c, 20). 

Kad se jednom sigurnosti pokažu ne više apsolutnima, duh je spre- 
man roditi istinu od koje je u skrivenosti čitavo vrijeme trudan (gravidan). 
Poput primalje, učitelj će pomoći učeniku u tom jedinstvenom događaju. 
Neće on umjesto učenika roditi (istinu), nego se cijela njegova zadaća 
svodi na pomoć: učenik treba naučiti učiti i misliti sam. Ovdje Sokrat 
upotrebljava drugu tehniku, majeutiku, koja je umjetnost pomoći nekome 
u porađanju istine (usp. Jaspers, 2000a, 12). Tehnika si, dakle, ne zadaje 
ostvarivanje jednog cilja, bio on koliko mu drago dobar i odgojan, a bila 
bi dio učiteljeva uvjerenja odnosno iskustva, nego se radi o zajedničkom 
procesu u kojem jedan — učitelj — posjeduje izvjesne spoznaje načina 
(mćthodos) po kojima će učenik lakše ostvariti jedan cilj. Rečeno termin- 
ima logoterapije: proces odgoja sastoji se u uravnoteženom interventu 
podrške u traženju smisla, njegovom procesu odluke i opredjeljivanja. 
Majeutika je, kao odgojna metoda, daleko od autoritarnog stava voditelja 
(možda obrazovatelja, dakle onoga koji naprosto prenosi znanje), ali isto 
tako od iluzionističkog permisivizma humanističkog tipa. Dalo bi se ovdje 
nastavljati razmišljanje idejama M. Bubera, dok on već samu osobnost de- 
finira dijaloški, s jakim pedagoškim implikacijama: odgajatelj se »nije«, nego 
se »postaje«, u tolikoj mjeri, koliko u odnosu na njega postoji odgajanik. 

I još jedna karakteristika Sokratova načina rada koju je Frankl učinio 
svojom i bitno će utjecati na proces psihoterapije odnosno odgoja, a to je 

dobar primjer (usp. Bruzzone, 2001, 42). On je to sam osjetio kroz preda- 
vanja i izvanakademske skupove. Naime, osobe koje bi ga slušale, ostajale 
su fascinirane kako njegovim izlaganjem, tako i već samom njegovom po- 
javom, imajući na pameti svjedočanstvo njegove povijesti. Smijemo go- 
voriti o nekoj vrsti identifikacije s njime. No, ona ne rađa željom za 
ponavljanjem istog iskustva kao osoba s kojom se identificira, a jednako 
tako ne sili na dijeljenje istih životnih i drugih stavova. I zato smijemo go- 
voriti o psihoterapeutskoj i edukativnoj valentnosti osobe poput Frankla, 
odnosno istinskog odgojitelja: budući da se radi o susretu dviju osoba, već 
sam odgojitelj, njegova prisutnost i svjedočanstvo vlastite ljudskosti posta- 
ju edukativni: on postaje vjerodostojni model zmogućnosti životnog uspje- 
ha, i permanentni poziv odnosno opomena na prihvaćanje upita novih 
vrednota za ostvarivanje odnosno otkrivanje novih smislova. Frankl se u 
tom smislu igra riječima: odgojitelj nije peace-maker nego pace-maker;, ne 
onaj koji pospješuje mir odnosno homeostazu u Freudovom smislu (zado- 
voljenje svih potreba i nagona), nego neka vrst katalizatora duhovnoj spo- 
sobnosti samodistanciranja i samo-transcendiranja (usp. Frankl, 1998, 103). 

Potrebna je mudrost jednog Sokrata koja će — odustajući od manipu- 
lacije i hiperinterpretacije — empatično dohvatiti osobu u njezinom sa- 
dašnjem stanju i — ne naprosto psihoterapeutski neutralno, nego angaži- 
rano — sa osobom u poteškoći stati na put traženja alternativa, ne toliko u 
neugodnoj prošlosti i u podsvijest potisnutome, nego u otkrivanju do sad 
nezapaženog a za osobu ostvarivog u budućnosti.!7 


3. Smjernice pedagogiji osjetljivoj za logos 


Ključna poruka logoterapije i egzistencijalne analize proizlazi iz nje- 
zine analize čovjekova stanja današnjice: ona ozbiljno shvaća čovjekovu 
potrebu za srećom i ispunjenjem, koje nadilazi osjećaj zadovoljstva, ili 
bolje zadovoljenja (Scheler). I zato, želi li čovjek biti sretan, valja mu 
život tako oblikovati da bude ostvarivanje što većeg broja vrednota, od- 
nosno da pronađe što više smislova u svom životu. To je permanentan 
proces i zahtijeva odgoj i samodisciplinu, da osjetljivost za smisao pod 
bremenom svakodnevnog i trenutnog ne otupi. 


17 Frankl govori u ovom kontekstu o manipulirajućem odnosu mnogih psihoterapija u 
odnosu na pacijente; posebno će se osvrnuti na psihoanalizu i spomenuti osnovnu razliku 
odnosa jednog psihoanalitičara i logoterapeuta u odnosu na respektivne pacijente. Dok u 
psihoanalizi psihoterapeut šuti a pacijent, okrenut od njega, mora govoriti stvari koje ne bi 
želio reći, u logoterapiji pacijent sjedi nasuprot terapeutu i mora slušati stvari koje ne bi htio 
čuti (usp. Frankl, 1998, 275s.; Marinelli, 2000, 15). 

Već se u prethodnom paragrafu, kroz povlačenje paralele između 
Franklovih misli i velikog pedagoga Sokrata počelo ukazivati na valent- 
nost logoterapije za odgojni proces. Ovdje nam još valja tek skicirati 
nekoliko glavnih odrednica za odgojne znanosti koje će promovirati osjet- 
ljivost za potrebu smisla. 


3.1. Osjetljivost za jedinstvenost i neponovljivost osobe 


Već je na više mjesta istaknuto izuzetno visoko poštovanje koje je 
Frankl gojio prema čovjeku; to se moglo osjećati preko njegovih publika- 
cija i u osobnom susretu. Taj stav poštivanja kod odgojitelja mora biti 
uvijek prisutan, i jednako tako ga valja odgajati u mladoj osobi u odnosu 
ne samo prema drugima, nego jednako tako i prema samoj sebi; jer — 
smijemo reći — da ova dva odnosa stoje u visokoj korelaciji. 

Stav poštivanja se očituje u prvom redu u prepoznavanju sebe kao 
jedinstvene i neponovljive osobe, nikad iste s drugom. Mlada osoba, is- 
tina, ima često potrebu utapanja u anonimnost i konformizam grupe da bi 
se štitila od nesigurnosti koje sa sobom nose rast i razvoj, no upravo iza- 
zov jedinstvenosti i neponovljivosti daje joj osjećaj osobnosti: sa svojim 
mogućnostima (mogući-bitak) koje se neće bojati ograničenja postav- 
ljenih od nasljeđa, biološke i psihičke strukture te socijalnog okružja. Tad 
joj je moguće osjetiti radost (i užitak) onoga što jest (Scheler), što čini i 
čime je od života ob-dar-ena. U potpunosti je moguća sreća samo onda 
kad se osoba prihvati kao samostojna jedinka, s unutarnjom slobodom i 
odgovornošću za svoje odabire i svoje pogreške. 

Osoba se iz više razloga može odreći svojih specifično ljudskih spo- 
sobnosti samo-distanciranja i samotranscendencije i namjesto (pravog) 
cilja može željeti tek njegov efekt. To može biti užitak (homeostaza), 
potreba za moći (Adler), kao u reaktivnom slučaju na osjećaj bespo- 
moćnosti (samooplakivanje), osjećaj sputanosti kroz ograničenja naslije- 
đenog (biološkog, psihičkog) i socijalnog (ekonomski i socijalni status 
itd.) ili prepuštanje trendu odnosno vodstvu potrebe za (neposrednim) 
samoostvarenjem (humanističke psihologije). Do fiksiranja na objekt 
obično dolazi ako iz nekog razloga izostane značajan uspjeh smislenog 
djelovanja ili se osoba odluči zadovoljiti manjim ali neposrednim zado- 
voljstvima, sve do te mjere dok konačno ne izgubi iz vida cilj odnosno 
vrednote koje bi mogla ostvariti. 

Posebno je značajno napomenuti u ovom kontekstu začarani krug 
neuspjeha i boli, jer oni mogu umanjiti čovjekovu sposobnost uviđaja u al- 
ternative, sve do te mjere da se osoba ne uspijeva istrgnuti takvoj situaciji 
bez pomoći sa strane. No, Frankl je i u ovakvim situacijama tuđe boli i 


46 


I. Štengl: Odgajanje senzibilnosti... METODIČKI OGLEDI, 12 (2005) 1, 25-54 


poziva na pomoć izuzetno oprezan koliko se god može biti dobronamje- 
ran, jer je duboko svjestan da put povratka na ostvarivanje i osjećaj smisla 
može završiti u indoktrinaciji: u pitanju su naime vrednote odnosno ljestvi- 
ca vrednota (usp. Fizzotti, 2002, 11). I budući da je svaka osoba jedin- 
stvena i neponovljiva, jednako tako mora biti shvaćena i njezina životna 
situacija s isto takvim ponudama vrednota. Zato Frankl definira tri aksi- 
oma glede mogućnosti ostvarivanja smisla odnosno prihvaćanja izazova 
vrednote (usp. Frankl, 1999, 155s.; Frankl, 1998, 91ss.). 

1. Smisao se ne može nikome dati, njega se može samo pronaći. 
Upravo zato što je svaka osoba jedinstvena i neponovljiva, i upravo zato 
što je izazov vrednote vremenski i situacijski ograničen (hic et nunc), ne- 
moguće ga je propisati drugome, a ni sama ga osoba ne može smatrati 
iscrpljenom jednom zauvijek, odnosno ne može se ograničiti na jedan i 
uvijek isti smisao. 

2. Smisao valja pronaći, ali se ne može izmisliti ili stvoriti zato što je 
smisao izazov vrednote, a vrednote su vječne kategorije, koje poprimaju 
konkretan oblik u prostoru i vremenu, i podložan je promjeni: jednom se 
pojavivši, kao smisao, zauvijek nestaje u prolaznosti, osim ako se ne pri- 
hvati, ostvari i tako spremi u žitnicu vlastite povijesti. 

3. Smisao, ne samo da se mora, nego se i može pronaći. Osoba po- 
sjeduje »rekvizite« njegova pronalaženja, a to je savjest, i ako se ne stavi 
na put njegova traženja, osjeća egzistencijalnu prazninu. 

Osobito u situaciji odgoja, moguća je neka vrst identifikacije odgo- 
jitelja s mladom osobom u stasanju i s njezinim problematikama. To 
može biti projekcija vlastitog neuspjeha u sličnoj situaciji, ili pokušaj 
predstavljanja vlastitog uspjeha pod sličnim okolnostima. No, identifika- 
cija onemogućuje osobi koja želi pomoći razlikovanje jedinstvenosti i 
neponovljivosti vlastite i tuđe osobnosti, životnih situacija, sposobnosti, 
stavova i osjećaja, ali i vrednota koje se nude!*. Dia-log, koji je malo prije 
spomenut, zapravo se i ne može dogoditi, nego proces ostaje monolog a 
deux. Zapravo, osoba generalizacijom onemogućuje i samoj sebi otvore- 
nost vrednotama odnosno smislu, jer umjesto da gleda sadašnju situaciju 
kao jednako tako jedinstvenu i neponovljivu kao što je i sama, ona mo- 
gućnost smislova veže uz prijašnje iskustvo, stavlja sebe i svoj odnos sa 
stvarnošću u klišeje (usp. Bruzzone, 2001, 34). 

Izgleda da je moguće i u odgojnom procesu prepoznati kada odnos 
nije funkcionalan, i to promatrajući reakcije na situaciju, a to su osjećaji. 


18 Frankl će govoriti o Forderung der Stunde (Frankl, 1998, 120). 

U ovom se kontekstu mogu izdvojiti dva (osnovna) osjećaja, a to su ljut- 
nja i žalost. 

Prvi od njih — osjećaj ljutnje — ukazuje da se dogodila indoktrinacija: 
osoba ima dojam da ga drugi nije slušao, da ne shvaća ozbiljno njezine 
osjećaje i poteškoću nego ih umanjuje ili ismijava, moguć je i osjećaj 
poniženosti, dok drugi recimo predstavlja sebe u svjetlu onoga kome uspi- 
jeva. Usporedba u ovom kontekstu (»Ja sam mogao, a kako to ti ne 
možeš!?«) označava agresiju, neovlašteni prijelaz granica tuđe osobnosti, 
i zato je reakcija bijes. 

S druge pak strane osjećaj žalosti i njemu konsekventna pasivnost 
jednako tako daju naslutiti da se dogodio neadekvatan pristup osobi. 
Tako na primjer dobronamjerni savjet u ovom slučaju može značiti za- 
pravo neku vrst suptilnog prijekora koji izaziva dojam neadekvatnosti i 
osjećaj krivnje za neuspjeh odnosno još nedostignuti uspjeh, što dodatno 
oduzima povjerenje u sebe. Prijekor ovakve vrste nije naprosto kazna, 
nego suptilno odbacivanje: »Ne samo da nisi dovoljno dobar, nego nisi 
dovoljno dobar za mene.« ili: »Nisi me dostojan.« 

Nadalje, valja nam se još jednom vratiti na misao Schelera, gdje on 
kao značajnu karakteristiku ljudskog djelovanja ističe tzv. socijalne akte; 
oni se sastoje u doživljaju potrebe uzvraćanja sličnim prethodnog tuđeg 
akta; tako će ljubav poticati uzvraćanjem ljubavi, poštivanje poštivanjem 
itd., i to samo onda kad nema skrivenih nakana (u smislu: »Volim te, ako 
ti mene voliš«, ili: »Da bi i ti mene volio«). Skrivena nakana najčešće 
umanjuje izvorni poticaj na uzvraćanje i ophođenje s drugim doživljava se 
kao prisila. Isto se tako i odgoj pokazuje vrlo neučinkovitim ako odgojitelj 
ima neke skrivene nakane u odnosu na odgajanog. To se događa u tre- 
nutku kad odgajatelj — svjesno ili skriveno — postavlja pitanje: »Što mi je 
činiti (na koji način), da bih postigao izvjesnu ponašajnu ili emotivnu 
reakciju kod odgajanika?« Takav način djelovanja i ne možemo zvati od- 
gajanjem, nego manipulacijom (ili kondicioniranjem, kako bi ga nazvali 
behavioristi). Mladi čovjek ima vrlo istančan osjećaj za razlikovanje ovakva 
dva stila ophođenja s njime. Što osoba daleko više želi od odraslih (ro- 
ditelja, odgojitelja) jest njihova sposobnost, s njima se upustiti u dijalog, po 
uzoru na Sokrata, a to uključuje i sposobnost suočavanja sa samima sobom, 
bez osjećaja da je starija osoba nedodirljiva. Buber će reći da odgajatelj za- 
pravo tek onda počinje učinkovito djelovati kad prestane misliti na to kako 
će utjecati na mladu osobu, a daleko više dopusti autentično djelovanje 
svoje osobnosti prema drugome. Ne imati skrivene nakane, ipak ne znači 
ne imati nikakve nakane odnosno ciljeve odgoja. Oni pak moraju imati 
pred očima vrijednosti, imajući u vidu pravilnu ophodnju s njima. 

3.2. Osjetljivost za prolaznost sadašnjeg trenutka 


Filozofije egzistencijalističkog usmjerenja inzistentno ukazuju na či- 
njenicu prolaznosti vremena. Sam će Frankl često isticati nužnost prihva- 
ćanja sadašnjeg trenutka time što se ne odgađa ostvarivanje smislova koji 
se pružaju tek za sutra. To vrijedi za velike odluke, ali jednako tako i za 
svakodnevne stvari. Frankl poziva u tom smislu na veliku odgovornost u 
odnosu na sadašnji trenutak, a ona se sastoji u davanju odgovora odnosno 
prihvaćanju poziva i izazova od strane vrednote koja se sada pruža, jer 
prilika koja se sada pruža, i ako ne bude prihvaćena, zauvijek će nestati u 
prolaznosti; jedina je mogućnost sačuvati je od prolaznosti time što će biti 
pohranjena u prošlost — prošlost je zato najsigurniji način postojanja 
(Frankl, 1997a, 73). 

No, u prošlost se mogu pohraniti jedino ostvarene vrednote, ne i za- 
dovoljenja odnosno smanjenja napetosti (homeostaza). Potreba, naime, 
može biti zadovoljena i samim time napetost nestaje, ali ostavlja osobu 
ravnodušnom; ona će se u određenom razmaku opet pojaviti i izgledat će 
kao da je prije nije bilo. Napetosti se zbog želje za zadovoljenjem čovjek 
želi riješiti, dok ga vrijednost privlači. 

Ova je karakteristika odgoja, senzibilnost za prolaznost sadašnjeg 
trenutka, za mladu osobu od velikog značenja, jer i u njoj samoj raste svi- 
jest o činjenici da ne samo da vrijeme poznaje prolaznost, nego pro- 
laznost doživljava već u vlastitom tijelu koje je podložno nekad vrtoglavim 
promjenama, a jednako tako i misli i osjećaji; ono što je bilo jučer nije 
više jednako danas. Kod toga mladu osobu može obuzeti osjećaj žaljenja 
za prošlim i tjeskobe pred onim što nadolazi, što onemogućuje puni 
doživljaj sadašnjeg trenutka. Prihvatiti izazov vrednota, znači zadržati ih 
na najbolji i jedini mogući način, tako da što prije budu pohranjene u 
prošlost. Frankl je u tom kontekstu citirao rabinsku tradiciju: »Ako to ne 
učinim ja, tko će umjesto mene? Ako ne sada, kad onda?" 


2.3. Osjetljivost za donošenje odluka 


Sposobnost se za donošenje odluka jednako tako može odgajati i 
zato mora biti obuhvaćena odgojnim procesom. Ona se sastoji u otkriva- 
nju velikog projekta koji je život, jedinstven i neponovljiv, ali preko ma- 
lenih i velikih odluka koje valja donositi svakodnevno. Valja dakle otkri- 
vati zadaću koju je svaki od nas dužan privesti kraju svakog dana, prihva- 
ćajući izazove koje život neprestano postavlja. U tom smislu možemo go- 
voriti o oštrenju onih sposobnosti koje ima savjest, organ smisla (usp. 
Bruzzone, 2001, 33; Bruzzone, 2003b, 27). 

Imajući u vidu osobu ne samo u njezinoj jedinstvenosti i neponovlji- 
vosti, nego jednako tako i u njezinu jedinstvu i cjelovitosti, odluke će tre- 
bati usklađivati s velikim projektom, koji je život, što će mnogo puta 
značiti ne samo (trenutni) uspjeh ili zadovoljstvo kao posljedicu djelova- 
nja (usp. Fizzotti, 1999, 63). Zov vrijednosti daleko je više vezan uz osje- 
ćaj obaveze i može biti popraćen (trenutnim) negativnim osjećajima, 
žrtvom, naporom i patnjom. Nije dakle uvijek osjećaj mjerilo vrijednosti 
vrednote. Samo je na taj način moguće održati osjetljivost za (sve) vrijed- 
nosti koje se pružaju. Selektivno pak traženje vrednota koje će donijeti 
uspjeh i radost, budući da se koncentriraju na trenutno, mogu zatamniti 
život u njegovoj cjelini. U tom će smislu Frankl govoriti o potrebi ne samo 
za smislom, nego i za »nad-smislom« odn. konačnim smislom (usp. Frankl, 
1999b, 64). 


Zaključak 


Našem su vremenu riječi poput riječi smisao ili vrednota postale 
strane i zvuče previše otrcano. Plod je to situacije u kojoj se čovjek nalazi: 
bačen u svijet vrtoglavih promjena u svakom pogledu, počevši od eko- 
nomskog i socijalnog, posebno mladi čovjek uočava drastične promjene 
već unutar vlastite vrste, do te mjere da mu se evolucija čini gotovo 
opipljiva. Čovjek se protiv tolikih i tako brzih promjena brani svim silama, 
jer mu množina i brzi protok informacija ne dopuštaju njihovu obradu, pa 
zato one u njemu stvaraju nesigurnost — daju dojam nekontroliranosti. 
Kao reakcija na takvu situaciju otupljuju osjetila, prvo ona fizička/fizio- 
loška, a onda i intelektualna i emotivna; napokon se i čovjekov duh pri- 
klanja imanentnosti i počne prihvaćati nadomjestke čak i u pitanjima od 
egzistencijalnog prioriteta, a to je pitanje smisla u životu. 

Istinski se pak odgovor na pitanje smisla ne može zadugo mimoila- 
ziti, jer samo on daje uvid u cjelovitost ljudske egzistencije unutar svijeta 
u kojem živi. U tom svijetu, i okrenut tom svijetu, odnosno u dijalogu s 
njime, čovjek otkriva svoje izvorno sebstvo. Odgoj i samoodgoj za pre- 
poznavanje vrednota, koji ne bi smio poznavati dobna određenja, želi u 
biti vratiti otuđenom i izgubljenom čovjeku sposobnost gledanja cilja i 
udaljiti ga od fiksiranosti na popratne efekte, jer oni će, ako čovjek ispu- 
njava vrednote koje mu se nude, sami od sebe nadoći. 


50 


I. Štengl: Odgajanje senzibilnosti... METODIČKI OGLEDI, 12 (2005) 1, 25-54 


Bibliografija 


Allers, R. (1929), Das Werden der sittlichen Person. Wesen und Erziehung des 
Charakters. Freiburg in Br.; Herder. 


Allers, R. (1934), Sexualpćidagogik. Grundlagen und Grundlinien. Salzburg-Leip- 
zig; Anton Pustet. 


Allers, R. (1935), Temperament und Charakter. Fragen der Selbsterziehung. Miin- 
chen; »Ars Sacra« Josef Miller. 

Biller, K. (1995), Die Sinnproblematik in der modernen Gesellschaft. Zur aktuellen 
Situation der Kinder und Jugentlichen. In: Kurz, W. i F. Sedlak (Hrsg.), Kom- 
pendium der Logotherapie und Existenzanalyse. Bewćihrte Grundlagen und 
neue Perspektiven. Tiibingen; Lebenskunst, 473-485. 


Bruzzone, D. (2003a), Forme dell'esistenza e dimensioni della cura. In: Ricerca di 
senso 1/3, 295-331. 


Bruzzone, D. (2003b), I! metodo dialogico da Socrate a Frankl. Sulla natura educa- 
tiva del processo logoterapeutico. In: Ricerca di senso 1/1, 7-43. 


Bruzzone, D. (2001), L'uomo si decide. »Affinare la coscienza«: elementi per un'e- 
ducazione orientata-al-significato. In: Attualita in Logoterapia 3/1, 23-46. 


Buber M. (1995), Ich und Du. Stuttgart; Philipp Reclam, Ausgabe aufgrund der 
11. durchgesehenen Auflage Heidelberg; Lambert Schneider 1983. 

Casella, F. (2003), Disaggio giovanile, globalizzazione e educazione. In: Ricerca di 
senso 1/2, 179-191. 


Dienelt, K. (1959), Jugendund- und Zeugnisberatung. In: Frankl, V. E. — V. E. 
Freiherr von Gebsattel — J. H. Schultz (Hrsg.), Handbuch der Neurosenle- 
hre und Psychotherapie, Miinchen-Berlin; Urban & Schwarzenberg, Vol. 
IV, 584-594. 


Fabry, Joseph (1979), The noetic Unconscious. In: The International Forum for 
Logotherapy 2/2, 8-11. 


Fizzotti, E. (1992), Logoterapia: assunti antropologici. In: Fizzotti, E. (a cura di), Chi 
ha un perchć nella vita; Teoria e pratica della logoterapia. Roma; LAS, 17-48. 


Fizzotti, E. (1999), Vivere per sopravvivere. Viktor E. Frankl e la speranza del futuro. 
In: Attualita in Logoterapia 1/2, 59-72. 


Fizzotti, E. (2001), Logoterapia, il vantaggio dell'ottimismo. La cultura poliedrica di 
Frankl e i limiti di psicologismo. In: Attualita in Logoterapia 3/1, 47—53. 


Fizzotti, E. (2002), Fondamenti generali del metodo logoterapeutico. In: Attualitf in 
Logoterapia 4/1, 3-14. 


Fizzotti, E. (2003), Promesse di felicita in un mondo di crisi. L'itinerario di Freud, 
Fromm, Maslow e Frankl. In: Ricerca di senso 1/3, 333-347. 


Frankl, V. E. (1973), Die Selbst-Transzendenz menschlicher Existenz. In: Stammler, 
E. (Hrsg.), Wer ist das eigentlich — der Mensch?, Miinchen; Kdsel, 26-40. 


Frankl, V. E. (1992), Psychotherapie fiir den Alltag. Freiburg; Herder, 7. Auflage. 


S1 


I. Štengl: Odgajanje senzibilnosti... METODIČKI OGLEDI, 12 (2005) 1, 25-54 


Frankl, V. E. (1994), Der Wille zum Sinn. Ausgewćihlte Vortrćige iiber Logotherapie. 
Miinchen-Ziirich; Piper, 2. Auflage. 

Frankl, V. E. (1996), Der leidende Mensch. Anthropologische Grundlagen der Psy- 
chotherapie. Bern-Gčttingen-Toronto-Seattle; Huber, 2. Auflage. 

Frankl, V. E. (1997a), Die Psychotherapie in der Praxis. Eine kasuistische Ein- 
fiihrung fiir Arzte. Miinchen-Ziirich; Piper, 4. Auflage. 

Frankl, V. E. (1997b), Die Sinnfrage in der Psychotherapie. Miinchen-Ziirich; Pi- 
per, 7. Auflage. 


Frankl, V. E. (1998), Arztliche Seelsorge. Grundlagen der Logotherapie und Existenz- 
analyse. Frankfurt am Main; Fischer, 7. Auflage aufgrund der 10. Hard- 
cover-Ausgabe. 


Frankl, V. E. (1999), Der Mensch vor der Frage nach dem Sinn. Miinchen—-Ziirich; 
Piper, 11. Auflage. 


Frankl, V. E. (1999b), Der unbewufite Gott. Psychotherapie und Religion. Miin- 
chen; DTV, 5. Auflage. 


Frankl, V. E. (1999c), Theorie und Therapie der Neurosen. Einflihrung in Logo- 
therapie und Existenzanalyse. Miinchen-Basel; E. Reinhardt, 8. Auflage. 

Frankl, V. E. (1999d), Una co-esistenza aperta al logos. In: Attualita in Logotera- 
pia 1/1, 53-62. 

Frankl, V. E. (2000), Das Leiden am sinnlosen Leben. Psychotherapie fiir heute. 
Freiburg; Herder, 10. Auflage der Neuausgabe (21. Gesamtausgabe). 
Frankl, V. E. (2000), Le radici della logoterapia. Scritti giovanili 1923-1942. A cura 

di Eugenio Fizzotti. Roma; LAS. 
Gould, W. B. (1987), Scheler's »Philosophy of the Heart« and Frankl's Understand- 
ing of the Self. In: The International Forum for Logotherapy 10/2, 118-123 
Heidegger, M. (2001), Sein und Zeit. Tibingen; Max Niemeyer. 
Heidegger, M. (1996), Wegmarken. Frankfurt am Main; Vittorio Klostermann. 
Korger, M. i Polak, P. (1959), Der geistesgeschichtliche Ort der Existenzanalyse. in: 
Frankl, V. E. — V. E. Freiherr von Gebsattel — J. H. Schultz (Hrsg.), Hand- 


buch der Neurosenlehre und Psychotherapie, Miinchen-Berlin; Urban & 
Schwarzenberg, Vol. III, 632-662. 

Kiihn, R. (1988), Paradox und Dereflexion. In: Krenn K. — H. Petri — S. Hirschleh- 
ner (Hrsg.), Archiv fiir Religionspsychologie, vol. XVIII, Gčttingen; Vanden- 
hoeck & Ruprecht, 138-153. 

Jaspers, K. (1965), Allgemeine Psychopathologie. Berlin-Heidelberg-New York; 
Springer, 8. Auflage. 

Jaspers, K. (2000a), Die mafigebenden Menschen. Sokrates, Buddha, Konfuzius, Je- 
sus. Miinchen—-Ziirich; Piper, 10. Auflage. 


Jaspers, K. (2000b), Kleine Schule des philosophischen Denkens. Miinchen—-Ziirich; 
Piper, 12. Auflage. 


52 


I. Štengl: Odgajanje senzibilnosti... METODIČKI OGLEDI, 12 (2005) 1, 25-54 


Jaspers, K. (2003), Was ist der Mensch? Philosophisches Denken fiir alle. Miin- 
chen-Ziirich; Piper, ungekiirzte Taschenausgabe. 


Lo Grande, G. i U. Romeo (2002), Educare all' »agio« con il “training logosoma- 
tico'. In: Attualitf in Logoterapia 4/1, 15-20. 


Lingle, A. (1985), Orientierung am Sinn. Die unbedingte Suche nach Sinn. In: 
Langle, A. (Hrsg.), Wege zum Sinn. Logotherapie als Orientierungshilfe. Min- 
chen-Ziirich; Piper, 82—90. 

Marinelli, M. (2000), L 'irresistibile desiderio di un significato. Frankl e la riumaniz- 
zazione della relazione terapeutica. In: Attualitf in Logoterapia 2/1, 7—26. 


Maslow, A. H. (2001), Verso un compito oltre V'autorealizzazione. Annotazioni al 
testo di Viktor E. Frankl. In: Attualita in Logoterapia 3/3, 53-61. 


Metcalf, R. (2000), The Truth of Shame-Consciousness in Freud and Phenomeno- 
logy. In: Journal of Phenomenological Psychology, 31, no. 1, 1-18. 


Scheler, M. (1954), Der Formalismus in der Ethik und die materiale Wertethik. 
Bern; Francke. 


Scheler, M. (1966), Die Stellung des Menschen im Kosmos. Bern; Francke. 


Spiegelberg, H. (1985), Die Rolle der Phtinomenologie in Viktor Frankls Logothera- 
pie und Existenzanalyse. In: Langle, A. (Hrsg.), Wege zum Sinn. Logotherapie 
als Orientierungshilfe. Miinchen-Ziirich; Piper, 55-70. 


Titze, M. (1988), Einige Anmerkungen zum Paradigmawechsel in der Psychothera- 
pie. Der Beitrag der Logotherapie zur Konstituierung der Kognitiven Therapie. 
In: LAngle, A. (Hrsg.), Entscheidung zum Sein. Viktor E. Frankls Logotherapie 
in der Praxis. Miinchen-Ziirich; Piper, 22—39. 

Titze, M. (1985), Frankl und Individualpsyhologie. Anmerkungen zur Konvergenz 
zweier Wiener Schulen der Psychotherapie. In: Langle, A. (Hrsg.), Wege zum 
Sinn. Logotherapie als Orientierungshilfe. Fiir Viktor E. Frankl. Miinchen-Zii- 
rich; Piper, 34-54. 

Wirtz, U. i Zobeli, J. (1995), Hunger nach Sinn. Menschen in Grenzsituationen. 
Grenzen der Psychotherapie. Ziirich; Kreuz. 


BECOMING SENSITIVE TO THE QUESTION OF MEANING 


V. E. FRANKL'S CONTRIBUTION TO THE GUIDELINES OF 
CONTEMPORARY PEDAGOGY 


Ivan Štengl 


In his discussion with the thoughts of S. Freud, V E. Frankl discovers the need 
for psychology to become sensitive to the current problems of man and the society 
he/she lives in: »Any era has its neuroses and, thus, requires specific psychotherapy.« 
As Freud correctly diagnoses his era with the issue of sexuality, so Frankl identifies 
man's search for meaning as the key problem of modern man. The existential vacuum 

and its sequential noegenetic neurosis are the fruit of the newly formed social and eco- 
nomic situation which has led to the loss tradition; at the same time, man, unlike ani- 
mals, is not instructed what to do in his/her life by instinct either, and, thus, he/she has 
no choice but to listen to the call of his conscience (“the organ of meaning') and to 
recognize the values of his/her life alone, the values which he/she him/herself must re- 
alise now. Frankl himself, though his followers too, reintroduces this diagnosis of the 
social and individual condition, and demonstrates just how strong this need for 
meaning is, even when man is not aware of this need. 


As far as meaning is concerned, the state of affairs on both the social and the in- 
dividual levels will significantly reflect on the field of education. It would be far better 
if, in addition to psychotherapeutic treatment, we turned to preventive treatments: in 
their coming of age, the youth should be developing their sensitivity to the question of 
meaning which they will then face without fear, even when, due to the obviously poor 
social and economic circumstances, they would rather retreat to “their own' worlds: 
the momentary, the material, consumption, social and political non-involvement, and 
in extreme cases drugs and alcohol. 


Education will, thus, have to pay particular attention to: 


— the creation of an environment that would provide the youth with safety and 
protection, stimulating the family, though also the school, groups (including religious 
ones too) and political organisations; 


— helping the youth in becoming sensitive to contents which are not only in- 
stant-satisfactions; 


— the significance that the roles of the physical body and physical activity are at- 
tributed; 


— the search for contact with the world of adults; 
— and last but not least: the question of religion. 


Key words: education, existential vacuum, intentionality, logotherapie, philosophy 
of existentialism, values 

